ຍຸດທະສາດໃໝ່ຂອງສະຫະລັດ ເຮັດໃຫ້ຢູໂຣບ ຕ້ອງປ່ຽນແນວຄິດ ດ້ານການປ້ອງກັນ ຂອງຕົນໃໝ່ (ເບິ່ງວີດີໂອລາວ/ອັງກິດ)
ແຜນ​ຍຸ​ທະ​ສາດ​ປ້ອງ​ກັນ​ປະ​ເທດ​ຊຸດ​ໃໝ່ ຂອງ​ທ່ານໂອ​ບາ​ມາ ສໍາລັບ​ຢູ​ໂຣບ ​ແມ່ນ​ກໍານົດໃຫ້​ຍົກຍ້າຍໜ່ວຍລົບ​ ອອກໄປ ສອງ​ກອງ​ພົນນ້ອຍ.
ເວລາປະທານາທິບໍດີ ໂອບາມາ ອອກມາປະກາດແຜນຍຸດທະສາດດ້ານການປ້ອງກັນໃໝ່ ຂອງສະຫະລັດຢູ່ໃນໂລກ ໃນເດືອນມັງກອນຜ່ານມານີ້ ທ່ານໄດ້ເນັ້ນໜັກໃສ່ໃນຂົງເຂດເອ ເຊຍ ແລະສຸມການຕັດສິນໃຈດ້ານງົບປະມານຂອງທ່ານ ໃສ່ການພັດທະນາສະມັດຖະພາບ ທາງອາກາດທະເລ ແລະຄວາມສາມາດໃນການປະຕິບັດການພິເສດ ທີ່ວ່າເໝາະສົມທີ່ສຸດ ຕໍ່ໄພຂົ່ມຂູ່ດ້ານຄວາມໝັ້ນຄົງ ທີ່ອາດມີຂຶ້ນໄດ້ຢູ່ໃນຂົງເຂດດັ່ງກ່າວ ແລະນັ້ນໄດ້ກໍ່ໃຫ້ເກີດ ມີຄໍາຖາມບາງຢ່າງຂຶ້ນມາ ກ່ຽວກັບຄວາມໝັ້ນຄົງຂອງພາກພື້ນຢູໂຣບ ບ່ອນທີ່ສະຫະລັດ ໄດ້ເປັນພາຄີໃຫຍ່ໃນດ້ານການປ້ອງກັນນັ້ນ ຜູ້ສື່ຂ່າວວີໂອເອ ອາລ ແພສສິນ ມີລາຍງານ ມາຈາກລອນດອນ ຊຶ່ງທອງປານຈະນໍາມາສະເໜີທ່ານ ການມອບໂອນຕໍາແໜ່ງຜູ້ບັນຊາການກອງທັບບົກຂອງສະຫະລັດຢູ່ໃນພາກພື້ນຢູໂຣບເມື່ອເດືອນຜ່ານມານັ້ນ ໄດ້ເປັນໄປຢ່າງມີພິທີຮີຕອງແລະເຄ່ງຂຶມຕາມປົກກະຕິ ແຕ່ຜູ້ບັນຊາການຄົນໃໝ່ຮູ້ດີວ່າສ່ວນນຶ່ງຂອງພາລະກິດຂອງ ທ່ານກໍຄື ການຕັດຈໍານວນທະຫານພົນລົບລົງເຄິ່ງນຶ່ງ ແຜນຍຸທະສາດປ້ອງກັນປະເທດຊຸດໃໝ່ ຂອງປະທານາທິບໍດີໂອບາມາ ສໍາລັບຢູໂຣບ ແມ່ນກໍານົດໃຫ້ຍົກຍ້າຍໜ່ວຍລົບສອງກອງພົນນ້ອຍ ຂອງຈໍານວນສີ່ກອງພົນທີ່ປະຈໍາຢູ່ໃນພາກພື້ນຢູໂຣບນັ້ນ ອອກໄປ ພ້ອມກັບງົບປະມານປ້ອງກັນປະເທດຂອງສະຫະລັດຖືກປະຢັດຮັດເຄ່ງຂຶ້ນອີກນັ້ນ ແຜນຍຸດ ທະສາດໃໝ່ແມ່ນໃຫ້ສຸມໃສ່ການເສີມສ້າງສະມັດຖະພາບ ທາງທະເລແລະທາງອາກາດ ທີ່ ເຫັນວ່າເໝາະສົມຫລາຍກວ່າສໍາລັບພື້ນທີ່ອັນກ້ວາງໃຫຍ່ໄພສານຂອງຂົງເຂດເອເຊຍ ແລະ ມະຫາສະມຸດປາຊິຟິກແລະສຸມໃສ່ການເສີມສ້າງກໍາລັງພິເສດ ສໍາລັບການປະຕິບັດງານຕ້ານ ຢັນພວກກໍ່ການຮ້າຍ ສະຫະລັດໄດ້ດໍາເນີນການຫລາຍສົມຄວນ ເພື່ອໃຫ້ຄວາມໝັ້ນໃຈຄືນໃໝ່ແກ່ ພວກພັນທະມິດໃນພາກພື້ນຢູໂຣບ ວ່າຄວາມໝັ້ນໝາຍຂອງສະຫະລັດຕໍ່ຄວາມໝັ້ນຄົງຂອງເຂົາເຂົ້ານັ້ນ ຍັງຄົງເຂັ້ມແຂງຢູ່ຄືເກົ່າ ໂດຍກ່າວວ່າ ສະຫະລັດຈະສັບປ່ຽນກໍາລັງ ທະຫານຢູ່ທົ່ວຢູໂຣບ ສໍາລັບການເຝິກອົບ ລົມ ແລະກໍໄດ້ສົ່ງທ່ານລີອອນ ພາແນດຕ້າ ລັດຖະມົນຕີປ້ອງກັນປະເທດສະຫະລັດ ແລະທ່ານນາງ ຮິລແລຣີ ຄລິນຕັນ ລັດຖະ ມົນຕີຕ່າງປະເທດ ໄປຮ່ວມກອງປະຊຸມວ່າ ດ້ວຍຄວາມໝັ້ນຄົງບັ້ນນຶ່ງ ທີ່ປະເທດເຢຍ ຣະມັນ ລັດຖະມົນປ້ອງກັນປະເທດ ພາແນດຕ້າ ໄດ້ນໍາເອົາຂໍ້ຄວາມແບບດຽວກັນ ໄປຖະແຫລງຕໍ່ ກອງປະຊຸມຄະນະລັດຖະມົນຕີປ້ອງກັນປະເທດ ທີ່ກອງບັນຊາການເນໂຕ້ຢູ່ນະຄອນຫລວງ Brussels ປະເທດເບລຢ້ຽມ ພວກເຈົ້າໜ້າທີ່ສະຫະລັດຮູ້ດີວ່າ ຍັງມີໄພຂົ່ມຂູ່ທີ່ອາດເປັນ ໄປໄດ້ຕໍ່ຄວາມໝັ້ນຄົງນັ້ນຢູ່ ຢູ່ໃນພາກພື້ນຢູໂຣບ ອັນໂຮມທັງໂຄງການລູກສອນໄພແລະ ນີວເຄລຍຂອງອິຣ່ານ ແຕ່ນັ້ນມັນບໍ່ແມ່ນໄພຂົ່ມຂູ່ແບບທີ່ຈະຕ້ອງໄດ້ຕອບໂຕ້ດ້ວຍກໍາລັງ ພາກພື້ນດິນ ທ່ານ Anders Fogh Rasmussen ເລຂາທິການອົງການເນໂຕ້ ກ່າວວ່າ ທ່ານບໍ່ວິຕົກກັງວົນປານໃດ ກ່ຽວກັບການຖອນທະຫານສອງກອງພົນນ້ອຍຂອງສະຫະລັດ ອອກຈາກພາກພື້ນຢູໂຣບນັ້ນ ທ່ານ Rasmussen ບອກວີໂອເອວ່າ ແຕ່ພວກປະເທດໃນພາກພື້ນຢູໂຣບ ກໍຈໍາເປັນຕ້ອງຮັບຮູ້ຄວາມສໍາຄັນ ຂອງການຫັນປ່ຽນບູລິມະສິດດ້ານປ້ອງກັນປະເທດຂອງສະຫະລັດໄປຍັງພາກພື້ນຕາເວັນອອກຫລືເຂດເອຊຍນັ້ນ ທ່ານຣັສມຸດສັນເວົ້າວ່າ ພ້ອມກັບການມີໜ້າທີ່ລົດນ້ອຍຖອຍລົງນັບມື້ ຂອງກອງທະຫານສະຫະລັດຢູ່ໃນອັຟການີສ ຖານ ໃນໄລຍະສາມປີຕໍ່ໜ້ານີ້ ແຜນຍຸທະສາດຊຸດໃໝ່ນັ້ນ ແມ່ນສ້າງຄວາມວິຕົກກັງວົນທີ່ ແຕກຕ່າງກັນ ສໍາລັບນັກວິເຄາະຄົນນຶ່ງທີ່ນະຄອນຫລວງ Brussels ກໍຄືທ່ານ Giles Merritt ປະຈໍາລາຍການ ຄວາມໝັ້ນຄົງແລະປ້ອງກັນປະເທດ ທີ່ກ່າວວ່າ ພວກປະເທດໃນ ພາກພື້ນຢູໂຣບທັງຫລາຍ ຈະຕ້ອງຮັບປະກັນວ່າ ພວກເຂົາເຈົ້າຍັງມີອິດທິພົນຢູ່ໃນວໍຊິງຕັນ ນັ້ນຢູ່ ໂດຍສະເພາະກ່ຽວກັບການແຊກແຊງໃດໆໃນອະນະຄົດ ດັ່ງເຊ່ນສົງຄາມໃນອັຟກາ ນີສຖານ ແລະອີຣັກນັ້ນ ທ່ານ ແມຣິຕ ເວົ້າວ່າ: ຜົນກະທົບຢ່າງເຕັມສ່ວນຂອງການຫັນປ່ຽນບູລິມະສິດດ້ານປ້ອງກັນປະເທດຂອງສະຫະລັດໄປຍັງຂົງເຂດເອເຊຍນັ້ນ ຈະບໍ່ສະແດງໃຫ້ເຫັນຫລືຮູ້ສຶກໄດ້ ຈົນກ່ວາອີກຫລາຍປີຕໍ່ໜ້າ ແຕ່ການປ່ຽນແປງດັ່ງກ່າວນີ້ກໍໄດ້ເຮັດໃຫ້ພວກເຈົ້າໜ້າທີ່ແລະພວກນັກວິເຄາະດ້ານຄວາມໝັ້ນຄົງແຫ່ງພາກພື້ນຢູໂຣບ ພາກັນຄຸ່ນຄິດແລະວາງແຜນໄວ້ ສໍາລັບອະນາຄົດທີ່ວ່າ ຕໍ່ໄປນີ້ ພັນທະມິດທີ່ເຂັ້ມແຂງທີ່ສຸດຂອງພວກເຂົາເຈົ້າ ກໍຄືສະຫະລັດນັ້ນ ແມ່ນຈະຫັນຄວາມສົນໃຈໄປໃສ່ແຫ່ງອື່ນຫລາຍຂຶ້ນນັບມື້